
נוסח לא מתוקן

מושב שני

פרוטוקול מס' 149

מישיבת ועדת החוקה, חוק ומשפט

שהתקיימה ביום שלישי י"א בשבט התש"ע (26 בינואר 2010) בשעה 9:00

סדר היום: החלטה בדבר קביעת המשרות והדרגות המחייבות בהצהרת רכוש.

נכחו:
חברי הוועדה:

אורי מקלב – מ"מ היו"ר

מוזמנים:
שמואל גולן – מנכ"ל בפועל, משרד מבקר המדינה

שמואל יונס – משנה למנכ"ל מִנהל, משרד מבקר המדינה

עו"ד נורית ישראלי – יועצת משפטית, משרד מבקר המדינה

עו"ד אודית קורלנדי-סירקיז – יועצת משפטית, לשכת נשיא המדינה

סוזי שאולוף – מנהלת משאבי אנוש, הדרכה ורווחה, לשכת נשיא המדינה

מירה פיירשטיין – ראש אגף משאבי אנוש, הכנסת

עו"ד שרי אברמוב – ייעוץ משפטי, הכנסת

עו"ד בישארה-אלי  פראן – עוזר ליועץ המשפטי, נציבות שירות המדינה

ייעוץ משפטי: אלעזר שטרן

מנהלת הוועדה: דורית ואג
רשמת פרלמנטרית: שרון רפאלי

החלטה בדבר קביעת המשרות והדרגות המחייבות בהצהרת רכוש
היו"ר אורי מקלב:


בוקר טוב לכולם. אני ממלא את מקומו ואת שליחותו של יושב ראש הוועדה דוד רותם שיש לו היום תפקיד חשוב אחר בכנסת, ולכן הוא לא יכול להיות כאן. הוא רצה מאוד להיות כאן, אבל בגלל דיון אחר שהוא יכול להציג את העמדות, כפי שיש כאלה שרואים שצריך להציג אותן, הוא נאלץ לא להיות אתנו בדיון. אני אשתדל ככל הניתן ובעזרת הצוות המקצועי לעמוד במשימה ובזמנים. 

הנושא על סדר היום הוא החלטה בדבר קביעת המשרות והדרגות המחייבות בהצהרת רכוש. היועץ המשפטי שלנו יציג את זה בקצרה, ואחרי זה מי שירצה יתייחס.

אלעזר שטרן:


תודה. מדובר בבקשה של ועדת הכספים לאשר את ההחלטה שלה לקביעת נושא המשרה ודרגות העובדים בכנסת, במשרד מבקר המדינה ובבית הנשיא שחייבים במתן הצהרה על הרכוש. לפי סעיף 35 לחוק המינויים, החלטה כזאת טעונה את אישורה של ועדת חוקה, ולכן אנחנו פה.

למעשה, החלטת ועדת הכספים תואמת את המדיניות שיש בשירות הציבורי כולו ותואמת את ההחלטה משנת 1991 שבה החובה להצהיר על רכוש תחול על שתי הדרגות העליונות בכל אחת מהדירוגים. 

היו"ר אורי מקלב:


באיזה דרגות ודירוגים מדובר?

אלעזר שטרן:

זה תלוי בסוג הדירוג. זה כתוב בפירוט ההחלטה.

דורית ואג:


אותו דבר בשלושת המשרדים.

אלעזר שטרן:

כן, זה אותו דבר. לפי הדירוגים השונים, שתי הדרגות העליונות בכל אחד מסוגי הדירוגים.

היו"ר אורי מקלב:


לא התפקיד קובע, אלא הדירוג. 

דורית ואג:


הדרגה. 

היו"ר אורי מקלב:

זה יכול להיות גם עובדים שהם לא מנכ"ל הכנסת ולא מזכיר הכנסת. זה יכול להיות מנהל ועדה.

דורית ואג:

כל מנהלי הוועדות יצטרכו לתת הצהרת רכוש – מי שלא נתן כבר קודם, כי ביקשו מאתנו בלי סמכות.

היו"ר אורי מקלב:


זה ניתן פעם אחת?

מירה פיירשטיין:


המדינה התקינה תקנות שבהן קבעה שבתוך 60 יום מאז כניסתו לתפקיד, וכל ארבע שנים. אבל אנחנו עדיין לא התקנו את התקנות האלה בכנסת. אנחנו קודם כול רוצים להחיל את עניין הצהרת ההון, ואחר כך אנחנו נבחן את הנושא ונתקין תקנות שלא בהכרח חייבות להיות כמו במדינה. אני מדברת בשם הכנסת כרגע, לא בשם הגופים האחרים פה. יכול להיות שנתקין תקנות אחרות. בשלב הראשון – להחיל על כל העובדים בשתי הדרגות העליונות בכל דירוג, ולאחר מכן נבחן אם צריך לחדש את זה כל ארבע שנים. זה לא בטוח, אולי מספיק פעם אחת כל עוד העובד בתפקיד שלו.

היו"ר אורי מקלב:


 חברי הכנסת צריכים כולם להגיש, אבל כל ארבע שנים.

מירה פיירשטיין:

כשהוא נכנס לקדנציה.

אלעזר שטרן:

אני רק רוצה להעיר את תשומת לבם של בית הנשיא ושל משרד מבקר המדינה, שיש לכם הסמכות לשנות את התקנות, ואולי כדאי לעשות את זה כי הממשלה כן עדכנה את התקנות שלה.

נורית ישראלי:


בכוונתנו לפעול ברוח התקנות של הממשלה בשינויים המחויבים מעצמאות ומאי תלותו של משרד מבקר המדינה ומהמאפיינים הייחודים של הארגון שלנו. אבל רעיונית אנחנו רוצים להחיל את התקנות כרוחן עם אדפטציות מסוימות. 

היו"ר אורי מקלב:


זה נעשה על חשבון העובד. העובד עושה את הצהרת ההון?

מירה פיירשטיין:

כן, העובד נדרש למלא.

דורית ואג:

זה נסגר במעטפה, ולא נפתח, אלא אם-. 

מירה פיירשטיין:

ונשמר בכספת סגורה.

היו"ר אורי מקלב:


 ואחרי הכנסת, ניתן ללשכת נשיא המדינה להתייחס לנושא. מישהו רוצה להתייחס לנושא? אני מבין שהיו הכנות קודם. יש התייחסות?

אודית קורלנדי-סירקיז:


לא.

היו"ר אורי מקלב:


משרד מבקר המדינה?

שמואל גולן:


אין לנו מה להוסיף. 

היו"ר אורי מקלב:


 אז אנחנו יכולים לסיים ברוח טובה זו. התקנות מאושרות פה אחד. 

תודה רבה לכולם. הישיבה נעולה.

הישיבה ננעלה ב-9:10

